CELEX: 32018D0703(01)
Language: hu
Date: 2018-06-29 00:00:00
Title: A Bizottság határozata (2018. június 29.) az Európai Uniós Vasúti Utasbiztonsági Platform létrehozásáról

3.7.2018   
            
            
               HU
            
            
               Az Európai Unió Hivatalos Lapja
            
            
               C 232/10
            
         A BIZOTTSÁG HATÁROZATA
   (2018. június 29.)
   az Európai Uniós Vasúti Utasbiztonsági Platform létrehozásáról
   (2018/C 232/03)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   mivel:
   
               (1)
            
            
               A Szerződés 91. cikke (1) bekezdésének a) pontja az Unióra és a tagállamokra ruházta a valamely tagállam területére irányuló vagy onnan kiinduló, illetve egy vagy több tagállam területén áthaladó nemzetközi közlekedésre alkalmazandó közös szabályok meghatározásának feladatát. Emellett a 91. cikk (1) bekezdésének d) pontja felhatalmazza az Uniót, hogy a közös közlekedéspolitika kialakítása céljából „egyéb megfelelő rendelkezéseket” állapítson meg.
            
         
               (2)
            
            
               A vasúti személyszállítást igénybe vevő utasok jogairól és kötelezettségeiről szóló 1371/2007/EK rendelet 26. cikke arra kötelezi a vasúttársaságokat, az infrastruktúra-működtetőket és az állomások üzemeltetőit, valamint a tagállamokat, hogy biztosítsák, hogy az Európai Unió vasúti rendszerét használó vasúti személyszállítást igénybe vevő utasok szállítása személyes biztonságuk figyelembevételével valósuljon meg; emellett az említetteknek együtt kell működniük és információt kell cserélniük azokról a bevált gyakorlatokról, amelyek a biztonság szintjét valószínűleg csökkentő cselekmények megelőzésére irányulnak.
            
         
               (3)
            
            
               A vasúti személyszállítást igénybe vevő utasok biztonságának javítása érdekében és a Bizottság által kezdeményezett konzultációval (1) összhangban szükség van a tagállamokkal folytatott és a tagállamok közötti együttműködés fokozására, különösen a határokon átnyúló biztonság tekintetében, a vasútállomásokon és a vonatokon. E célból a Bizottságnak szüksége van szakértőket magában foglaló tanácsadó testület véleményének a kikérésére. Szükség van tehát bizottsági szakértői csoport felállítására, továbbá feladatainak és felépítésének meghatározására. A csoport a következőkhöz hivatott támogatást nyújtani: ajánlások kidolgozása annak érdekében, hogy a tagállamok a kockázatok enyhítése céljából hatékonyan összehangolják a vasúti biztonsági intézkedéseket; technikai szakértelem és támogatás biztosítása kockázatértékelési módszertan aktualizálásához és végrehajtásához; és kockázatkezelési tervekre vonatkozó iránymutatás kidolgozása.
            
         
               (4)
            
            
               A csoportnak a vasúti személyszállítás területén illetékes tagállami hatóságok képviselőiből kell állnia.
            
         
               (5)
            
            
               A csoport egyes tevékenységei során indokolt figyelembe venni a vonatkozó vasúti érdekelt felek tapasztalatait és ismereteit. Ezen érdekelt felek nyilvános pályázati felhívást követően kijelölt alcsoportok tagjaivá nevezhetők ki.
            
         
               (6)
            
            
               Tekintettel a vasúti biztonság különös jelentőségére, amely jelentősen hozzájárulhat a vasúti közlekedés biztonságának javításához, az Európai Unió Vasúti Ügynöksége megfigyelői státuszt kap.
            
         
               (7)
            
            
               Meg kell határozni azokat a szabályokat, amelyek szerint a tagok információkat hozhatnak nyilvánosságra.
            
         
               (8)
            
            
               A személyes adatok feldolgozását a 45/2001/EK európai parlamenti és tanácsi rendeletnek (2) megfelelően kell végezni.
            
         
               (9)
            
            
               E határozat alkalmazását célszerű határozott időtartamhoz kötni, amelyet három évben kell rögzíteni. A Bizottság kellő időben megfontolja, indokolt-e ezt az időtartamot meghosszabbítani,
            
         A KÖVETKEZŐKÉPPEN HATÁROZOTT:
   1. cikk
   Tárgy
   Létrejön az Európai Uniós Vasúti Utasbiztonsági Platform (a továbbiakban: a csoport).
   2. cikk
   Feladatok
   A csoport feladata, hogy tanácsokkal és szakértelemmel lássa el a Bizottságot a vasúti utasok biztonságával kapcsolatos kérdésekben az Európai Unióban a vasútállomások és vonatok tekintetében, valamint hogy e téren elősegítse a tagállamokkal folytatott és a tagállamok közötti koordinációt és együttműködést.
   Feladatai különösen a következők:
   
               1.
            
            
               a vasúti biztonság területén a Bizottság támogatása, valamint e téren az információ- és tapasztalatcsere elősegítése, megvizsgálva a határon átnyúló vasúti szolgáltatásokkal kapcsolatos biztonság optimalizálásának, továbbá olyan, rendszeres információcserét biztosító koordinációs mechanizmus kialakításának lehetőségeit, amelynek segítségével a nemzeti szintű döntéshozatal során elkerülhető a koordináció hiánya;
            
         
               2.
            
            
               bevált gyakorlatok kidolgozása és nyújtása, valamint technikai tanácsadás a következőkkel kapcsolatban:
               
                           a)
                        
                        
                           biztonsági esemény bekövetkezésekor az utasok tájékoztatása;
                        
                     
                           b)
                        
                        
                           a vasúti ágazat sajátos jellemzőihez igazított biztonságtechnológiai és tervezési megoldások;
                        
                     
                           c)
                        
                        
                           személyzeti vizsgálati eljárások és megfelelő biztonsági képzés;
                        
                     
         
               3.
            
            
               konzultáció egy olyan mechanizmus létrehozásáról, amely új fenyegetések és biztonsági események rövid időn belüli, gyors értékelésére szolgál, valamint közös megegyezés kialakítása és megállapodás kidolgozása az e folyamat során azonosított új vagy létező, megnövekedett kockázat mérsékléséhez szükséges reakció tekintetében;
            
         
               4.
            
            
               hozzájárulás egy közös módszertan kidolgozásához és naprakésszé tételéhez a terrorizmusból fakadó, a vasúti utasok és személyzet számára jelentett kockázatok felmérésére, valamint az e módszertan végrehajtására vonatkozó jelentéstétel;
            
         
               5.
            
            
               iránymutatások kidolgozása a vasúti biztonsági kockázatokra vonatkozó kockázatkezelési programok tekintetében, amelyek egyaránt kiterjednek a nemzeti fenyegetettségi szintek változásai szerint alakítható védelmi biztonsági intézkedésekre és a vasúti közlekedés helyreállítására irányuló intézkedésekre;
            
         
               6.
            
            
               a vasúti biztonsági intézkedésekkel kapcsolatos kérdések tekintetében együttműködés kialakítása a tagállamokkal és a tagállamok között.
            
         3. cikk
   Konzultáció
   A Bizottság a vasúti utasok és a személyzet biztonságával kapcsolatos bármely kérdésben konzultálhat a csoporttal.
   4. cikk
   Tagság
   (1)   A tagok a vasúti biztonság területén illetékes nemzeti hatóságok.
   (2)   Minden tag egy képviselőt és egy póttagot nevez ki. A magas szintű műszaki szakértelem biztosítása érdekében az egyes képviselőket vagy póttagokat a vasúti utasbiztonság egy szakértője kísérheti.
   (3)   Azok a tagok, akik a továbbiakban nem tudnak érdemben hozzájárulni a szakértői csoport tanácskozásaihoz, akik az illetékes bizottsági szervezeti egység véleménye szerint nem felelnek meg az Európai Unió működéséről szóló szerződés 339. cikkében megállapított feltételeknek, vagy akik lemondanak, a továbbiakban nem kapnak meghívást a csoport ülésein való részvételre, és helyükre hivatali idejük hátralevő részére új tag nevezhető ki.
   5. cikk
   Elnök
   A csoport elnöke a Bizottság Mobilitáspolitikai és Közlekedési Főigazgatóságának (DG MOVE) képviselője, szoros együttműködésben és a Bizottság Migrációügyi és Uniós Belügyi Főigazgatóságával (DG HOME).
   6. cikk
   Működés
   (1)   A csoport a Mobilitáspolitikai és Közlekedési Főigazgatóság felhívására látja el tevékenységét, a Migrációügyi és Uniós Belügyi Főigazgatósággal konzultálva és összhangban a Bizottság szakértői csoportokra vonatkozó horizontális szabályaival (a továbbiakban: horizontális szabályok) (3).
   (2)   A csoport üléseire főszabály szerint a Bizottság épületeiben kerül sor.
   (3)   A titkársági feladatokat a Mobilitáspolitikai és Közlekedési Főigazgatóság látja el. Az eljárásokban érdekelt, más szervezeti egységekben dolgozó bizottsági tisztviselők szintén részt vehetnek a csoport és annak alcsoportjai ülésein.
   (4)   A Mobilitáspolitikai és Közlekedési Főigazgatóság egyetértésével a csoport tagjai egyszerű többséggel határozhatnak a csoport tanácskozásának nyilvánosságáról.
   (5)   Az egyes napirendi pontok megvitatásáról és a csoport által megfogalmazott véleményekről érdemi és teljeskörű jegyzőkönyv készül. A jegyzőkönyvet a titkárság készíti az elnök felelőssége mellett.
   (6)   A csoport konszenzussal fogadja el véleményeit, ajánlásait és jelentéseit. Szavazás esetén a döntés a tagok egyszerű többségének szavazata alapján történik. A többségtől eltérően szavazó tagoknak joguk van ahhoz, hogy álláspontjuk indoklását a véleményhez, ajánláshoz vagy jelentéshez csatolt külön dokumentumban foglalják össze.
   7. cikk
   Alcsoportok
   (1)   A Mobilitáspolitikai és Közlekedési Főigazgatóság (DG MOVE) a Migrációügyi és Uniós Belügyi Főigazgatósággal konzultálva alcsoportokat hozhat létre egyes kérdések tanulmányozására a Mobilitáspolitikai és Közlekedési Főigazgatóság által meghatározott hatáskör alapján, biztosítva ugyanakkor, hogy e területen ne legyen átfedés a többi meglévő csoporttal. Az alcsoportok a horizontális szabályoknak megfelelően működnek, és jelentést tesznek a csoportnak. Megbízatásuk teljesítése után az alcsoportok feloszlanak.
   (2)   A Mobilitáspolitikai és Közlekedési Főigazgatóság – a Migrációügyi és Uniós Belügyi Főigazgatósággal konzultálva – releváns érdekelt feleket nyilvános pályázati felhívást követően az alcsoportok tagjává nevezhet ki.
   8. cikk
   Meghívott szakértők
   A Mobilitáspolitikai és Közlekedési Főigazgatóság a Migrációügyi és Uniós Belügyi Főigazgatósággal konzultálva speciális szakértelemmel rendelkező szakértőket hívhat meg a napirenden szereplő kérdésekkel kapcsolatban, hogy azok eseti jelleggel részt vegyenek a csoport vagy az alcsoportok munkájában.
   9. cikk
   Megfigyelők
   (1)   Az Európai Unió Vasúti Ügynöksége megfigyelői státuszt kap. Közvetlen meghívással vagy pályázati felhívás útján magánszemélyek, szervezetek és a tagállami hatóságoktól eltérő közjogi intézmények – a horizontális szabályoknak megfelelően – megfigyelői státuszt kaphatnak.
   (2)   A megfigyelőként kijelölt szervezetek vagy közigazgatási intézmények kijelölik saját képviselőiket.
   (3)   A megfigyelők és képviselőik számára az elnök engedélyezheti, hogy részt vegyenek a csoport megbeszélésein, és szakértelmüket rendelkezésre bocsássák. Ugyanakkor ők nem rendelkeznek szavazati joggal, és nem vesznek részt a csoport ajánlásainak vagy tanácsainak kialakításában.
   10. cikk
   Eljárási szabályzat
   A Mobilitáspolitikai és Közlekedési Főigazgatósággal egyetértésben a csoport – tagjainak egyszerű többségével – elfogadja eljárási szabályzatát. Ez a szakértői csoportokra vonatkozó rendes eljárási szabályok szerint, a horizontális szabályokkal összhangban történik (4).
   11. cikk
   Szakmai titoktartás és a minősített adatok kezelése
   A csoport tagjait és képviselőiket, valamint a meghívott szakértőket és megfigyelőket a következő kötelezettségek terhelik:
   
               1.
            
            
               szakmai titoktartási kötelezettség, amely a Szerződések és az azokat végrehajtó szabályok révén az intézmények minden tagjára és személyzetére alkalmazandó;
            
         
               2.
            
            
               a Bizottság által az (EU, Euratom) 2015/443 bizottsági határozatban (5) és az (EU, Euratom) 2015/444 bizottsági határozatban (6) lefektetett, az EU-minősített adatok védelmét szolgáló biztonsági szabályok vonatkoznak rájuk.
            
         E kötelezettségeik betartásának esetleges elmulasztása esetén a Bizottság minden megfelelő intézkedést meghozhat.
   12. cikk
   Átláthatóság
   (1)   A csoport és annak alcsoportjai a bizottsági szakértői csoportok és más hasonló testületek nyilvántartásában (a továbbiakban: szakértői csoportok nyilvántartása) nyilvántartásba vételre kerülnek.
   (2)   A csoport összetétele tekintetében a szakértői csoportok nyilvántartásában a következő adatok kerülnek közzétételre:
   
               a)
            
            
               a tagállami hatóságok neve;
            
         
               b)
            
            
               a megfigyelők neve;
            
         
               c)
            
            
               az alcsoportok tagjainak neve.
            
         (3)   Valamennyi releváns dokumentumot (így a napirendeket, a jegyzőkönyveket és a résztvevők beadványait) közzé kell tenni vagy közvetlenül a szakértői csoportok nyilvántartásában, vagy pedig egy ott feltüntetett internetes hivatkozás segítségével, amely arra a témával foglalkozó weboldalra mutat, ahol ezek az információk megtalálhatók. A tematikus weboldalakhoz való hozzáférés nem köthető felhasználói regisztrációhoz vagy más korlátozáshoz. Az ülés előtt a napirendet és a többi releváns háttéranyagot, az ülés után pedig a jegyzőkönyvet megfelelő időben közzé kell tenni. A közzétételtől csak akkor lehet eltekinteni, amennyiben valamely dokumentum közzététele az 1049/2001/EK európai parlamenti és tanácsi rendelet 4. cikkében meghatározottak szerint kedvezőtlenül befolyásolná valamely közérdek vagy magánérdek védelmét.
   13. cikk
   Az ülések költségei
   (1)   A csoport és az alcsoportok tevékenységében részt vevők nem részesülnek díjazásban szolgálataikért.
   (2)   A csoport és az alcsoportok munkájában részt vevő személyek utazási és tartózkodási költségeit a Bizottság megtéríti. A költségtérítés a Bizottságon belül alkalmazandó rendelkezéseknek megfelelően, az éves forrásfelosztási eljárás keretében a Bizottság szolgálataihoz rendelt, rendelkezésre álló előirányzatok erejéig történik.
   14. cikk
   Alkalmazás
   Ez a határozat 2021. június 13-ig alkalmazandó.
   
      Kelt Brüsszelben, 2018. június 29-én.
      
         
            a Bizottság részéről
         
         Violeta BULC
         
            a Bizottság tagja
         
      
   
   
      (1)  „Összefoglaló jelentés A vasúti személyszállítást igénybe vevő utasok biztonságának javításáról szóló konzultáció összefoglalása, SWD (2018) 400.”
   
      (2)  Az Európai Parlament és a Tanács 45/2001/EK rendelete (2000. december 18.) a személyes adatok közösségi intézmények és szervek által történő feldolgozása tekintetében az egyének védelméről, valamint az ilyen adatok szabad áramlásáról (HL L 8., 2001.1.12., 1. o.).
   
      (3)  A Bizottság C(2016) 3301 határozata (2016.5.30.) a bizottsági szakértői csoportok létrehozásáról és működéséről szóló horizontális szabályok megállapításáról.
   
      (4)  Lásd a horizontális szabályok 17. cikkét.
   
      (5)  A Bizottság (EU, Euratom) 2015/443 határozata (2015. március 13.) a Bizottságon belüli biztonságról (HL L 72., 2015.3.17., 41. o.).
   
      (6)  A Bizottság (EU, Euratom) 2015/444 határozata (2015. március 13.) az EU-minősített adatok védelmét szolgáló biztonsági szabályokról (HL L 72., 2015.3.17., 53. o.).